Hannu Lindroos

Hannu Lindroos (28. heinäkuuta 1948 Helsinki – 21. toukokuuta 2025) oli suomalainen lehtivalokuvaaja, joka tunnettiin reportaasi- ja urheilukuvaajana. Hän voitti Vuoden urheilukuva -palkinnon viidesti, ja vuonna 1975 hänelle myönnettiin valokuvataiteen valtionpalkinto. Hän oli ensimmäinen Suomen Jääkiekkomuseon Suomen Jääkiekkoleijonaksi aateloima valokuvaaja.

Elämä

Lindroos oppi alan perusteet Lehtikuva Oy:n laboratoriossa 1960-luvun alussa, kunnes pääsi 1966 Lehtikuvan valokuvaajaksi. Helsingin Sanomien valokuvaajana Lindroos toimi vuodet 1968–1978. Suomen Kuvalehdessä hän työskenteli vuodesta 1978 lähtien. Lindroos kiersi toimittajien kanssa maailmaa ja kiinnostui erityisesti silloisen Neuvostoliiton olojen kuvaamisesta.

Suomen jääkiekon pääsarjaa Lindroos valokuvasi jo vuodesta 1965. Hän oli lähes aina paikalla, kun SM-liigassa pelattiin loppuotteluita. MM-kisoissa Lindroos kuvasi ensimmäisen kerran vuonna 1970. Hän kuvasi myös Olympialaisissa. 

Lindroos sai sydämensiirron vuonna 2008 ja palasi vielä työhön, kunnes jäi eläkkeelle vuonna 2012. Hän kuoli syöpään vuonna 2025. 

Lindroos luovutti 500 000 valokuvan kokoelmansa Museovirastolle.

Lähteet

 Viitteet 

 Aiheesta muualla 
Lindroosin valokuvia, Journalistinen kuva-arkisto JOKA, Museovirasto.
Lindroosin esittely vuodelta 2020, video 4 min 30 s, Journalistinen kuva-arkisto JOKA / YouTube.

Luokka:Suomalaiset valokuvaajat
Luokka:Kuvajournalistit
Luokka:Urheiluvalokuvaajat
Luokka:Vuonna 1948 syntyneet
Luokka:Vuonna 2025 kuolleet